b"\n_START_ARTICLE_\nIlles Can\xc3\xa0ries\n_START_SECTION_\nTopon\xc3\xadmia\n_START_PARAGRAPH_\nEl primer document escrit amb una refer\xc3\xa8ncia directa a Can\xc3\xa0ries \xc3\xa9s de Plini el Vell que cita el viatge del rei de Maurit\xc3\xa0nia Juba II a les illes el 40 aC i es refereix a elles per primera vegada com les Illes Afortunades, del llat\xc3\xad Fortunatae Insulae. En aquest document tamb\xc3\xa9 hi apareix per primera vegada el terme \xc2\xabCan\xc3\xa0ria\xc2\xbb, del llat\xc3\xad canis, gos, utilitzat, probablement per fer refer\xc3\xa8ncia a l'illa de Gran Can\xc3\xa0ria. _NEWLINE_D'acord amb Plini, aquest nom va ser donat a l'illa en mem\xc3\xb2ria dels dos grans mastins que els enviats de Juba hi van capturar i van portar a Maurit\xc3\xa0nia (l'actual Marroc) i que s\xc3\xb3n representats a l'actual escut de Can\xc3\xa0ries. Altres teories modernes suggereixen que el nom prov\xc3\xa9 del grup berber canarii que vivia a la zona nord-occidental de l'\xc3\x80frica; de fet, Plini esmenta en un altre document als canarii, i encara que relaciona aquest terme amb els gossos, \xc3\xa9s probable que sigui una adaptaci\xc3\xb3 d'un terme berber.\n_START_SECTION_\nClima\n_START_PARAGRAPH_\nSegons la situaci\xc3\xb3 de les illes respecte als vents alisis, el clima hi pot ser temperat i humit o b\xc3\xa9 molt sec. En general, el clima \xc3\xa9s oc\xc3\xa8anic i tropical, amb temperatures suaus. Les precipitacions varien depenent de l'illa. A La Palma, les precipitacions anuals s\xc3\xb3n majors que no pas a les illes occidentals. Aix\xc3\xad doncs, a les illes de Fuerteventura i Lanzarote el clima \xc3\xa9s m\xc3\xa9s \xc3\xa0rid o semides\xc3\xa8rtic. L'escassesa d'aigua ha dut a la instal\xc2\xb7laci\xc3\xb3 d'estacions de dessalinitzaci\xc3\xb3 per a abastir les \xc3\xa0rees urbanes. La porositat del terreny atesa la naturalesa volc\xc3\xa0nica, dificulta l'aprofitament de l'aigua de la pluja en preses i embassaments, encara que se'n fa \xc3\xbas a la Gran Can\xc3\xa0ria i La Gomera. A les illes occidentals s'aprofita l'aigua dels aq\xc3\xbc\xc3\xadfers subterranis. Atesa la pres\xc3\xa8ncia de muntanyes a prop de les costes, les masses d'aire es condensen i formen un fenomen conegut com les masses de n\xc3\xbavols, la qual cosa proveeix d'humitat per a la vegetaci\xc3\xb3 d'algunes zones. _NEWLINE_Els vents bufen amb major freq\xc3\xbc\xc3\xa8ncia del nord-est, vents que encara que no produeixen precipitacions, si porten humitat. Els vents del llevant sovint s\xc3\xb3n acompanyats de xaloc o calitja; \xc3\xa9s a dir, pols en suspensi\xc3\xb3 procedent del desert del S\xc3\xa0hara, de vegades amb una alta densitat.\n_START_SECTION_\nEconomia\n_START_PARAGRAPH_\nL'economia est\xc3\xa0 basada en el sector terciari (74%), principalment turisme, el que ha propiciat el desenvolupament de la construcci\xc3\xb3._NEWLINE_El turisme va comen\xc3\xa7ar en els anys 60 amb els escandinaus, despr\xc3\xa9s van vindre els alemanys i anglesos que formen el gruix del turisme, la temporada forta del qual \xc3\xa9s la hivernal._NEWLINE_La ind\xc3\xbastria \xc3\xa9s escassa, b\xc3\xa0sicament agroaliment\xc3\xa0ria, tabaquera i de refinament de petroli (la refineria de Santa Cruz de Tenerife \xc3\xa9s la m\xc3\xa9s antiga d'Espanya). Despr\xc3\xa9s de l'ocupaci\xc3\xb3 del S\xc3\xa0hara Occidental pel Marroc, les ind\xc3\xbastries de conserves de peix van desapar\xc3\xa8ixer._NEWLINE_Nom\xc3\xa9s est\xc3\xa0 conreat el 10% de la superf\xc3\xadcie, sent de sec\xc3\xa0 la majoria (ordi, blat, vinya i papes), i de regadiu una minoria (pl\xc3\xa0tans i tom\xc3\xa0quets), orientats al comer\xc3\xa7 amb la resta d'Espanya i amb la Uni\xc3\xb3 Europea. Encara que en un primer moment Can\xc3\xa0ries va quedar fora de la Uni\xc3\xb3 Duanera de la Comunitat Econ\xc3\xb2mica Europea, aquest r\xc3\xa8gim de llibertat comercial va impossibilitar la subvenci\xc3\xb3 de la producci\xc3\xb3 agr\xc3\xadcola de tom\xc3\xa0quets i pl\xc3\xa0tans perqu\xc3\xa8 no li era aplicable la PAC (Pol\xc3\xadtica Agr\xc3\xa0ria Comuna), per aix\xc3\xb2 es va demanar i va obtenir el canvi a un model d'integraci\xc3\xb3 plena, amb l'establiment d'un Arbitri a la importaci\xc3\xb3 de mercaderia i un IVA disminu\xc3\xaft, l'IGIC._NEWLINE_Entre les especificacions fiscals de Can\xc3\xa0ries hi ha la Reserva per a Inversions a Can\xc3\xa0ries (RIC), que disminueix de la base imposable de l'Impost de societats (IS) fins al 90% del benefici no distribu\xc3\xaft (80% en el cas de professionals que han de tributar per l'Impost sobre la Renda de les Persones F\xc3\xadsiques (IRPF) per l'import de la dotaci\xc3\xb3 a la reserva, que ha d'invertir-se en el termini de tres anys des de la dotaci\xc3\xb3. Aix\xc3\xad mateix, existeix una zona franca, denominada Zona Especial Can\xc3\xa0ria (ZEC), on les empreses implantades tributen a l'1% de l'IS._NEWLINE_S'ha iniciat tamb\xc3\xa9 l'exportaci\xc3\xb3 de fruites tropicals (alvocats, pinyes, mangos i altres cultius d'hivernacle) i flors. La ramaderia, principalment caprina i bovina, \xc3\xa9s escassa, despr\xc3\xa9s d'haver patit una important reculada en les \xc3\xbaltimes d\xc3\xa8cades. Era la segona regi\xc3\xb3 pesquera d'Espanya per\xc3\xb2 el sector pesquer ha anat a pic despr\xc3\xa9s de l'ocupaci\xc3\xb3 del S\xc3\xa0hara pel Marroc i de les dures condicions per a pescar en les aig\xc3\xbces saharauis._NEWLINE_El sector de la construcci\xc3\xb3 \xc3\xa9s el que ha aportat major creixement en l'\xc3\xbaltim decenni, per\xc3\xb2 afronta en l'actualitat un cicle recessiu.\n_START_SECTION_\nDemografia\n_START_PARAGRAPH_\nLa densitat de poblaci\xc3\xb3 en les illes \xc3\xa9s de 278,8 hab/km\xc2\xb2, xifra m\xc3\xa9s de tres vegades superior a la mitjana estatal. Gran Can\xc3\xa0ria i Tenerife alberguen m\xc3\xa9s del 80% de la poblaci\xc3\xb3 total de l'arxip\xc3\xa8lag. Hi ha hagut hist\xc3\xb2ricament una forta migraci\xc3\xb3 interior des de les illes menys poblades a les capitalines, aix\xc3\xad com altra exterior en direcci\xc3\xb3 a Am\xc3\xa8rica (sobretot a Cuba, Puerto Rico i Vene\xc3\xa7uela). La poblaci\xc3\xb3 \xc3\xa9s en la seua pr\xc3\xa0ctica totalitat de ra\xc3\xa7a blanca o cauc\xc3\xa0sica._NEWLINE_Malgrat el fort creixement de la natalitat registrat en la d\xc3\xa8cada de 1960, que va dibuixar una pir\xc3\xa0mide poblacional molt jove en els anys 80 (la poblaci\xc3\xb3 menor de 30 anys s'acostava llavors a la meitat de la poblaci\xc3\xb3 total), les menors taxes de fecunditat en els \xc3\xbaltims anys assenyalen un proc\xc3\xa9s d'envelliment. Aquest fenomen est\xc3\xa0 sent parcialment compensat per l'auge de la immigraci\xc3\xb3, que ha fet de Can\xc3\xa0ries destinaci\xc3\xb3 de molts treballadors de serveis i de la construcci\xc3\xb3 procedents d'altres comunitats aut\xc3\xb2nomes d'Espanya, aix\xc3\xad com de nordeuropeus jubilats (establerts tot l'any o nom\xc3\xa9s en el per\xc3\xadode hivernal), llatinoamericans (provinents en la seua majoria de Col\xc3\xb2mbia, Cuba, Vene\xc3\xa7uela i l'Argentina), marroquines i persones de l'\xc3\x80frica subsahariana._NEWLINE_Segons el cens de gener de 2015, la poblaci\xc3\xb3 de Can\xc3\xa0ries ascendeix a 2.100.306 habitants. En la prov\xc3\xadncia de Las Palmas hi ha 1.098.406 persones; en la de Santa Cruz de Tenerife, 1.001.900. La densitat poblacional en ambdues prov\xc3\xadncies \xc3\xa9s; 301,83 a Santa Cruz de Tenerife i 266,06 a Las Palmas. El municipi amb major nombre d'habitants \xc3\xa9s Las Palmas de Gran Canaria (381.123 habitants), seguit de Santa Cruz de Tenerife (221.956), San Crist\xc3\xb3bal de La Laguna (148.375) i Telde (99.201)."